section_heading: Stanje na bojištu neposredno pred operaciju
paragraph_text: Nakon poraza u Normandiji tijekom ljeta 1944., ostaci njemačkih snaga povukli su se preko Beneluxa i istočne Francuske do granice Njemačke gdje su stigli koncem kolovoza. Na sjeveru, u prvom tjednu rujna, britanska 21. grupa armija pod zapovjedništvom feldmaršala Bernarda Montgomeryja poslala je svoju 2. britansku armiju pod zapovjedništvom generala Milesa Dempseya u napad na crti Antwerpen do granice sjeverne Belgije, dok je u isto vrijeme 1. kanadska armija pod zapovjedništvom generala Harryja Crerara imala zadaću da zauzme luke Dieppe, Le Havre i Boulogne-sur-Mer. Ma jugu, američka 12. grupa armija pod zapovjedništvom generala Omara Bradleya se približila njemačkoj granici sa zapovijedima da koncentriraju svoja djelovanja prema Aachenu zajedno s američkom 1. armijom pod zapovjedništvom generala Courtneya Hodgesa, kao podrška Montgomeryjevom prodoru prema Ruhrskoj oblasti. U međuvremenu američka treća armija generala Georga Pattona napredovala je prema Saaru. U isto vrijeme američka 6. grupa armija, generala Jacoba Deversa, nakon iskrcavanja na jugu Francuske napredovala je prema Njemačkoj.